ཁོང་གིས་བརྗོད་གཞི་དང་འབྲེལ་ནས་བོད་ཀྱི་གནད་དོན་ག་རེ་ཡིན་མིན་གྱི་སྐོར་ལ་གསུང་དོན་དུ་བོད་མི་རིགས་ལ་དམིགས་བསལ་གྱིས་འཁྲི་བའི་ལས་འགན་ཞིག་ཡོད་རེད།ལས་འགན་དེ་ག་རེ་བརྒྱུད་ནས་སྒྲུབ་ཀྱི་ཡོད་རེད་ཟེར་ན།བོད་པའི་ཆོས་དང་།བོད་པའི་རིག་གཞུང་།བོད་པའི་སྐད་ཡིག་གསུམ་གྱི་ཐོག་ནས་བསྒྲུབ་རྒྱུ་ཞིག་རེད།དེ་ལ་འགལ་རྐྱེན་བྱུང་བའི་སྐབས་སུ་བོད་མི་མང་ཚོགས་ཀྱིས་དེར་འགལ་རྐྱེན་བཟོས་ན་འགྲིག་གི་མི་འདུག་ཟེར་ནས་ངོས་ལེན་མ་བྱས་པའི་གནས་སྟངས་དང་།དེར་འགལ་ཟླ་བྱེད་དགོས་པའི་གནས་སྟངས་དེ་རང་བཞིན་ནས་ཆགས་པ་ཞིག་རེད།དེ་ཡང་ང་ཚོས་གསལ་པོ་བྱས་ནས་ཤེས་དགོས་པ་ཞིག་ལ་ཐོབ་ཐང་རྩོད་ཀྱི་ཡོད་མ་རེད།ལས་འགན་གྱི་གནས་བབ་དེ་འགྲིག་གི་མི་འདུག་ལབ་ཀྱི་ཡོད་རེད།ད་ལྟའི་རྒྱ་ནག་མི་མང་སྤྱི་མཐུན་རྒྱལ་ཁབ་ཀྱིས་བོད་ལ་ཆབ་སྲིད་དང་།སྤྱི་ཚོགས།དཔལ་འབྱོར།ཁྲིམས་ཀྱིས་དབང་སྒྱུར་བྱེད་སྟངས་དེའི་ཐོག་ནས་བོད་མི་རིགས་ཡོངས་ལ་འཁྲི་བའི་འགྲོ་བ་མི་སྤྱི་ཡོངས་སྐོར་གྱི་ལས་འགན་དེ་འགྲུབ་པར་འགལ་རྐྱེན་བཟོ་ཡི་འདུགའགལ་རྐྱེན་ཕྱོགས་མང་པོ་ནས་བཟོ་ཡི་འདུགདེ་འདྲ་ཡིན་ཙང་དེའི་གནས་སྟངས་དེ་འགྲིག་གི་མི་འདུག་གསུང་གི་ཡོད་རེད།༧གོང་ས་སྐྱབས་མགོན་ཆེན་པོས་དབུ་མའི་ལམ་གྱི་སྲིད་ཇུས་གཏན་ལ་ཕབ་པ་དེའི་ཐོག་ནས་ག་རེ་མཚོན་པ་རེད་ཟེར་ན།བོད་ཀྱི་གནད་དོན་དེ་མི་རིགས་ཀྱི་འགལ་ཟླ་མ་ཡིན་པ་དང་།དབང་ཆའི་འཐབ་རྩོད་ཀྱི་འགལ་ཟླ་མ་ཡིན་པ།ཆབ་སྲིད་ཀྱི་ལྟ་གྲུབ་ཀྱི་འགལ་ཟླ་མ་ཡིན་པ་བཅས་ཚང་མ་དབུ་མའི་ལམ་གྱི་སྲིད་ཇུས་ཀྱི་ཐོག་ནས་བསྟན་ཐུབ་པ་ཞིག་དང་བསྟན་གྱི་ཡོད་པ་ཞིག་རེད།དེར་བརྟེན་དེའི་ཐོག་ནས་གཟིགས་པ་ཡིན་ན་ང་ཚོའི་དཀའ་རྙོག་གི་ངོ་བོ་དེ་ག་རེ་ཡིན་པ་གསལ་པོ་ཆགས་ཐུབ་པ་ཞིག་རེད།ད་འགལ་ཟླ་དེ་ག་རེ་རེད་ཟེར་ན་བདེན་པ་དང་རྫུན་མའི་བར་གྱི་འགལ་ཟླ་ཞིག་དང་།དྲང་བདེན་དང་དྲང་བདེན་མ་ཡིན་པའི་བར་གྱི་འགལ་ཟླ་ཞིག་ཆགས་ཀྱི་ཡོད་རེད།འོས་པ་དང་མི་འོས་པའི་གནས་བབ་ཀྱི་ཐོག་ནས་འགལ་ཟླ་ཞིག་ཆགས་ཀྱི་ཡོད་རེད།དེར་བརྟེན་དེ་འདྲའི་འགལ་ཟླ་དེ་འགལ་ཟླ་གཞན་པ་ནང་བཞིན་སེལ་མི་ཐུབ་པའི་གནས་སྟངས་ཞིག་མ་རེད།ཕྱོགས་གཉིས་ཀ་ནས་གུ་ཤེས་བསམ་ཤེས་བྱུང་བ་ཡིན་ན་ང་ཚོའི་བར་ན་སེལ་རྒྱུའི་འགལ་ཟླ་དེ་གཏིང་ཟབ་པོ་དང་རླབས་ཆེན་པོ་གང་ཡང་མེད་པ་ཞིག་རེད།བོད་མི་རིགས་ལ་འཁྲི་བའི་འཇིག་རྟེན་སྤྱི་ཡོངས་ཀྱི་ལས་འགན་དེ་སྒྲུབ་པར་འགལ་རྐྱེན་མེད་པ་དང་།དེ་སྒྲུབ་པར་ནང་གི་རང་དབང་ཆ་ཚང་བྱུང་བ་ཡིན་ན་ང་ཚོས་ཆབ་སྲིད་ཀྱི་དབང་ཆ་དགོས་ཀྱི་ཡོད་ཟེར་གྱི་ཡོད་མ་རེད།མི་རིགས་ཀྱི་ཐོབ་ཐང་དགོས་ཀྱི་ཟེར་གྱི་ཡོད་མ་རེད།གང་ལྟར་བོད་པ་དེ་ཇི་ལྟར་གྲུབ་པ་བཞིན་དེ་རང་གི་ངོ་བོ་དཀྱུས་མ་མ་ཡིན་པ་འཚོ་གནས་ཐུབ་པའི་གོ་སྐབས་ཞིག་བསྐྲུན་དགོས་ཀྱི་འདུགདེར་རྒྱ་ནག་མི་མང་སྤྱི་མཐུན་རྒྱལ་ཁབ་ཀྱིས་ཆབ་སྲིད་ཀྱི་དབང་སྒྱུར་དང་།དམགབཙན་གནོན།དྲག་ཤུགས་བཅས་ཀྱི་ཐོག་ནས་འགལ་རྐྱེན་བཟོས་ན་འགྲིག་གི་མི་འདུག་ཟེར་བ་ང་ཚོའི་སྐད་ཆ་བཤད་རྒྱུའི་དམིགས་ཡུལ་དང་བསྒྲུབ་བྱ་དེ་ཆགས་ཀྱི་ཡོད་རེད།དེ་གསལ་པོ་ཞིག་ཤེས་པ་ཡིན་ན་བོད་པའི་གནས་བབ་དེ་ག་རེ་ཡིན་པ་གསལ་པོ་མཁྱེན་ཐུབ་རྒྱུའི་རེ་བ་ཡོད་པ་ཞིག་རེད།ཅེས་སོགས་གསུངས་སོང་།